Internasionale erkenning vir SA dokkieFoto: www.pixabay.com Die Suid-Afrikaanse dokumentêr My Life on the Tracks – the Rohan Vos Story is pas gekies as een van die min flieks wat tydens die Hollywood Internasionale Onafhanklike Dokumentêre Toekenningsgeleentheid (HIIDA) vertoon gaan word. Die dokumentêr is die enigste van Suid-Afrika wat ’n draai by dié bekroningsaand gaan maak en met ŉ toekenning vir dokumentêre uitnemendheid huis toe gaan. HIIDA is ŉ filmfees wat eksklusief aan dokumentêre flieks gewy word om sodoende dokumentêre filmmakers erkenning te gee vir hul werk. My Life on the Tracks – the Rohan Vos Story is geskryf en vervaardig deur Deon van Zyl. Dié dokumentêr vertel die merkwaardige verhaal van Rohan de Vos, die eienaar en stigter van die grootste private spoorweg in Suid-Afrika, wat in Delareyville in die Noordwes-provinsie grootgeword het. Van Zyl sê dié storie vertel ŉ intense en uitdagende verhaal waarvan sommige dele nog nooit vertel is nie. Hy sê ook dié geleentheid is ŉ groot voorreg en ŉ bewys dat toegewydheid raakgesien word. “Ek is ongelooflik trots daarop om ŉ Suid-Afrikaner te wees, en om as Suid-Afrikaanse filmmaker op ŉ internasionale platform erken te word,” het van Zyl in ŉ verklaring gesê. Die geleentheid vind op 30 Junie plaas by die Raleigh Studios in Hollywood.